Yehowa Odasefoi enyiɛ ole? Ekolɛ wɔteŋ mɛi komɛi kɛ bo yɔɔ akutso mli, wɔkɛ bo tsuɔ nii, loo wɔkɛ bo yaa skul. Aloo ekolɛ wɔkɛ bo egba Biblia mli sane pɛŋ. Namɛi tuuntu ji wɔ? Ni mɛni hewɔ wɔkɛ mɛi gbaa wɔhemɔkɛyeli lɛ he sane?\nJeee gbɔmɛi srɔto ko ji wɔ. Wɔjɛ hei srɔtoi kɛ shihilɛi srɔtoi amli. Tsutsu ko lɛ, wɔteŋ mɛi komɛi yɛ jamɔi krokomɛi amli, ni wɔteŋ mɛi komɛi hu heee Nyɔŋmɔ nɔ wɔyeee. Shi dani wɔbatsɔmɔ Odasefoi lɛ, wɔ fɛɛ wɔhe be kɛpɛi Biblia mli tsɔɔmɔi lɛ amli jogbaŋŋ. (Bɔfoi 17:11) Wɔkpɛlɛ nɔ ni wɔkase lɛ nɔ, ni wɔkpɛ wɔyiŋ akɛ wɔbaajá Yehowa Nyɔŋmɔ.\nBiblia lɛ ni wɔkaseɔ lɛ yeɔ ebuaa wɔ. Tamɔ bɔ ni eji yɛ mɔ fɛɛ mɔ gbɛfaŋ lɛ, wɔ hu wɔyɛ naagbai kɛ gbɔjɔmɔi. Shi Biblia mli shishitoo mlai ni wɔbɔɔ mɔdɛŋ wɔkɛtsuɔ nii yɛ wɔshihilɛ mli daa lɛ hewɔ lɛ, wɔshihilɛ ehi fe tsutsu lɛ. (Lala 128:1, 2) Enɛ ji yiŋtoo kome hewɔ ni wɔkɛ mɛi gbaa nibii kpakpai ni wɔkase yɛ Biblia lɛ mli lɛ ahe sane lɛ.\nWɔhiɔ shi yɛ Nyɔŋmɔ shishitoo mlai lɛ anaa. Shishitoo mlai nɛɛ ni yɔɔ Biblia lɛ mli lɛ hãa wɔnáa shihilɛ kpakpa, ni amɛhãa wɔjieɔ bulɛ kpo wɔtsɔɔ mɛi, ni wɔjieɔ sui tamɔ anɔkwayeli kɛ mlihilɛ hu kpo. Amɛhãa wɔfeɔ akutsoŋbii kpakpai, ni ekomefeemɔ hiɔ wɔwekui lɛ amli. Agbɛnɛ hu, amɛhãa wɔbaa wɔjeŋ jogbaŋŋ. Akɛni wɔle akɛ “Nyɔŋmɔ kwɛɛɛ mɛi ahiɛiaŋ” hewɔ lɛ, wɔkɛ wɔnyɛmimɛi Kristofoi ni yɔɔ je lɛŋ fɛɛ ni wɔkɛ amɛ hiɛ hemɔkɛyeli kome lɛ hiɔ shi yɛ ekomefeemɔ mli, ni wɔhãaa hewolonɔ su loo maŋkwramɔŋ saji agbála wɔmli. Eyɛ mli akɛ gbɔmɛi ji wɔ tamɔ mɛi krokomɛi nɔŋŋ moŋ, shi akɛ kuu lɛ, esoro wɔ kwraa.​—Bɔfoi 4:13; 10:34, 35.\nMɛɛ gbɛi anɔ Yehowa Odasefoi tamɔ mɛi krokomɛi nɔŋŋ?\nMɛɛ sui kpakpai Biblia lɛ kasemɔ ehã Odasefoi lɛ ená?\nKɛmaje Mɔ Ko Kɛmaje Mɔ Ko Namɛi Ji Yehowa Odasefoi?